## Rješenje Agencije za zaštitu tržišnog natjecanja od 30. lipnja 2009., klasa: UP/I 430-01//2009-00/01

### NN 135/2009 (11.11.2009.), Rješenje Agencije za zaštitu tržišnog natjecanja od 30. lipnja 2009., klasa: UP/I 430-01//2009-00/01

AGENCIJA ZA ZAŠTITU TRŽIŠNOG NATJECANJA

3291

Agencija za zaštitu tržišnog natjecanja na temelju članka 13. stavka 4. i članka 14. stavka 2. Zakona o državnim potporama (»Narodne novine«, broj 140/05) u upravnom postupku naknadnog odobrenja državne potpore poduzetnicima Hrvatskom olimpijskom centru Bjelolasica d.o.o. i Javnoj ustanovi Hrvatski olimpijski centar, oba sa sjedištem u Jasenku, Vrelo, pokrenutom po službenoj dužnosti, na temelju odluke Vijeća za zaštitu tržišnog natjecanja, sa 19. sjednice, održane 30. lipnja 2009., donosi sljedeće

RJEŠENJE

I. Utvrđuje se da Uredba o osnivanju javne ustanove Hrvatski olimpijski centar (»Narodne novine« broj 142/06 i 94/07), Uredba o izmjenama Uredbe o osnivanju Javne ustanove Hrvatski olimpijski centar, klasa: 620-02/09-01/03, urbroj: 5030104-09-1, od 19. lipnja 2009., Statut Javne ustanove Hrvatski olimpijski centar od 21. rujna 2007. i Nacrt statuta o izmjenama Statuta Javne ustanove Hrvatski olimpijski centar ne sadrže državne potpore koje se u smislu Zakona o državnim potporama smatraju državnom potporom jer se Javna ustanova Hrvatski olimpijski centar, sa sjedištem u Jasenku, Vrelo, ne smatra korisnikom državne potpore iz članka 2. stavka 2. Zakona o državnim potporama.

II. Poduzetniku Hrvatski olimpijski centar Bjelolasica d.o.o. sa sjedištem u Jasenku, Vrelo naknadno se odobravaju državne potpore u obliku subvencije i kapitalnih ulaganja u ukupnom iznosu od 36.200.000,00 kuna, dodijeljene u razdoblju od 2004. do 2007., jer su iste sukladne Zakonu o državnim potporama, a čiji iznosi po godinama odgovaraju sljedećem:

– u 2004. iznosu od 8.000.000,00 kuna u obliku subvencija,

– u 2005. iznosu od 8.000.000,00 kuna u obliku subvencija,

– u 2006. iznosu od 9.500.000,00 kuna u obliku subvencija, te

– u 2007. iznosu od 8.000.000,00 kuna u obliku kapitalnih ulaganja i iznosu od 2.700.000,00 kuna u obliku subvencija.

III. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje: Agencija) sukladno članku 14. Zakona o državnim potporama (»Narodne novine«, broj 140/05; dalje: ZDP) pokrenula je po službenoj dužnosti, temeljem odluke Vijeća za zaštitu tržišnog natjecanja sa 6. sjednice, održane 15. siječnja 2009., upravni postupak s ciljem utvrđivanja zakonitosti državnih sredstava dodijeljenih poduzetniku Hrvatski olimpijski centar Bjelolasica d.o.o. za šport, ugostiteljstvo i turizam, sa sjedištem u Jasenku, Vrelo (dalje: HOC Bjelolasica d.o.o.) u razdoblju od 2004. do 2007. u ukupnom iznosu od 36.200.000,00 kuna, te Javnoj ustanovi Hrvatski olimpijski centar, sa sjedištem u Jasenku, Vrelo (dalje: Javna ustanova HOC) u 2008. u iznosu od 6.423.685,00 kuna.

Naime, dana 12. kolovoza 2008. Agencija je od Ministarstva znanosti, obrazovanja i športa (dalje: Ministarstvo), sa sjedištem u Zagrebu, Donje Svetice 38, zaprimila zahtjev za odobrenje državne potpore za obavljanje službe od općeg gospodarskog interesa poduzetniku HOC Bjelolasica d.o.o. u razdoblju od 2008. do 2010. u ukupnom iznosu od 17.200.000,00 kuna, o kojem je Agencija odlučila rješenjem klasa: UP/I 430-01/2008-05/16, urbroj: 580-03-08-61-9, od 17. prosinca 2008.

Predmetnim rješenjem odlučeno je da se odobrava državna potpora u obliku subvencije sadržana u Odluci Ministarstva o sadržaju, obuhvatu i trajanju obveze obavljanja športsko-komunalnih usluga od općeg gospodarskog interesa te načinu utvrđivanja visine, dodjele i provođenju nadzora o korištenju naknade za njeno obavljanje poduzetniku HOC Bjelolasica d.o.o. (dalje: Odluka o obavljanju športsko-komunalnih usluga), jer je ista sukladna članku 4. stavku 3. točki e) ZDP-a, odnosno riječ je o državnoj potpori odobrenoj pravnim osobama kojoj je na temelju posebnog propisa povjereno obavljanje službe od općega gospodarskog interesa ili utvrđeno isključivo pravo obavljanja određene djelatnosti, a bez kojih bi državnih potpora bili onemogućeni u obavljanju i provedbi povjerenih im zadaća, uz uvjet da državne potpore predstavljaju isključivo naknadu za obavljanje i provedbu tih zadaća.

Međutim, u postupku koji je prethodio donošenju rješenja, utvrđeno je da je poduzetnik HOC Bjelolasica d.o.o. u razdoblju od 1999. do 2007. koristio državna sredstva, a koja nisu odobrena rješenjem Agencije od 17. prosinca 2008. Također, Agencija je tijekom postupka koji se vodio pod klasom: UP/I 430-01/2008-05/16, utvrdila da je tijekom 2006. Uredbom o osnivanju Javne ustanove Hrvatski olimpijski centar (»Narodne novine«, broj 142/06 i 94/07; dalje: Uredba o osnivanju Javne ustanove HOC) osnovana Javna ustanova Hrvatski olimpijski centar (dalje: Javna ustanova HOC), da postoje naznake da se poslovanje Javne ustanove HOC isprepliće s poslovanjem poduzetnika HOC Bjelolasica d.o.o., da poduzetnik i Javna ustanova HOC imaju sjedište na istoj adresi, te da je iz Državnog proračuna Republike Hrvatske (dalje: Državni proračun RH) u 2008. za Javnu ustanovu HOC planirana dodjela sredstava u iznosu od 6.423.685,00 kuna.

Budući da u trenutku donošenja rješenja od 17. prosinca 2008. Agencija nije imala sve potrebne podatke za donošenje odluke o sukladnosti dodijeljenih državnih sredstava sa ZDP-om dodijeljenih poduzetniku HOC Bjelolasica d.o.o. u ukupnom iznosu od 36.200.000,00 kuna i Javnoj ustanovi HOC u iznosu od 6.423.685,00 kuna, odlučeno je da će se o sukladnost dodjele dodijeljenih državnih sredstava odlučiti u posebnom upravnom postupku pod klasom: UP/I 430-01/09-00/001.

S obzirom da je prvotni Zakon o državnim potporama (»Narodne novine«, broj 47/03 i 60/04), stupio na snagu 2. travnja 2003., predmet ocjene mogu biti samo ona sredstva koja su poduzetnici bez odobrenja Agencije primili od 2. travnja 2003., tj. od dana stupanja na snagu Zakona o državnim potporama.

Zbog činjenice da je Zakon o državnim potporama stupio na snagu 2. travnja 2003., a da su sredstva planirana za 2003. za poduzetnika HOC Bjelolasica d.o.o. u to vrijeme već bila osigurana u Državnom proračunu RH, Agencija nije u predmetnom upravnom postupku ocjenjivala sredstva dodijeljena poduzetniku HOC Bjelolasica d.o.o. u 2003., već samo sredstva dodijeljena iz Državnog proračuna RH putem subvencija i kapitalnih ulaganja u razdoblju od 2004. do 2007. koja ukupno iznose 36.200.000,00 kuna, te sredstva dodijeljena Javnoj ustanovi HOC u 2008. u iznosu od 6.423.685,00 kuna.

U cilju prikupljanja podataka i dokumentacije temeljem kojih bi bilo moguće donijeti meritornu odluku, Agencija je zahtjevom od 15. siječnja 2009., zatražila očitovanja od poduzetnika HOC Bjelolasica d.o.o. i Javne ustanove HOC, kao korisnika državne potpore i Ministarstva, kao davatelja državne potpore.

Dana 2. ožujka 2009., zaprimljena je dokumentacija i očitovanje od Javne ustanove HOC u kojem se u bitnome navodi da se sredstva dodijeljena Javnoj ustanovi HOC ne smatraju državnom potporom u smislu ZDP-a jer se Javna ustanova HOC ne smatra korisnikom državne potpore u smislu članka 2. stavka 2. ZDP-a. Iz navedenog članka proizlazi da su korisnici državne potpore pravne i fizičke osobe koje, obavljajući gospodarsku djelatnost, sudjeluju u prometu roba i usluga, a koriste neki od oblika državne potpore. Međutim, nakon uvida u zaprimljenu dokumentaciju utvrđeno je da se Javna ustanova HOC prema svojoj djelatnosti i karakteristikama opisanim u Uredbi o osnivanju Javne ustanove Hrvatski olimpijski centar i dostavljenom Statutu Javne ustanove Hrvatski olimpijski centar od 21. rujna 2007. (dalje: Statut Javne ustanove HOC) može smatrati poduzetnikom – korisnikom državne potpore iz članka 2. stavka 2. ZDP-a. Stoga je Agencija putem elektroničke pošte upućene 6. i 7. svibnja 2009., zatražila od Javne ustanove HOC dodatna pojašnjenja.

Cjelokupnu dokumentaciju koja se odnosi na Javnu ustanovu HOC dostavilo je Ministarstvo 18. svibnja 2009.

Podatke i dokumentaciju koji se odnose na poduzetnika HOC Bjelolasica d.o.o. dostavilo je Ministarstvo u privitku dopisa zaprimljenog 30. travnja i 24. lipnja 2009. Riječ je o sljedećim podacima i dokumentaciji: pravne osnove temeljem kojih poduzetnik HOC Bjelolasica d.o.o. ima status poduzetnika koji obavlja službu od općeg gospodarskog interesa; obrazloženje o namjeni utrošenih državnih sredstava radi pokrića gubitaka poduzetnika; skraćeni računi dobiti i gubitka, te pojašnjenje rashoda povezanih s obavljanjem službe od općeg gospodarskog interesa po pojedinim organizacijskim jedinicama poduzetnika za razdoblje od 2004. do 2007. Također, dostavljena su i zatražena pojašnjenja vezana uz iznos od 8.000.000 kuna kapitalnih ulaganja koje je poduzetnik HOC Bjelolasica d.o.o. iz Državnog proračuna RH primio u 2007., te podatak o broju radnika po organizacijskim jedinicama za svaku godinu od 2004. do 2007.

Ministarstvo je u svojem dopisu naglasilo da poduzetnik HOC Bjelolasica d.o.o. temeljem posebnih propisa obavlja športske djelatnosti koje bez državne potpore ne bi bio u mogućnosti obavljati.

2. PROPISI PRIMIJENJENI TIJEKOM POSTUPKA
PRED AGENCIJOM

Osim odredbi ZDP-a, Agencija je, budući da se na sredstva dodijeljena poduzetniku HOC Bjelolasica d.o.o. primjenjuju pravila o obavljanje službe od općeg gospodarskog interesa primijenila Odluku o objavljivanju pravila o državnoj potpori u obliku naknade za javne usluge (»Narodne novine«, broj 39/08; dalje: Odluka o potpori za javne usluge), koja sadrži Okvir Zajednice za državne potpore u obliku naknade za obavljanje javne službe (Službeni list Europske unije, serija C, broj 297, od 29. studenog 2005., dalje: Okvir Zajednice), Odluku Komisije od 28. studenog 2005. o primjeni članka 86. stavka 2. Ugovora o EZ-u na državne potpore koje se dodjeljuju u obliku naknada određenim poduzetnicima kojima je povjereno obavljanje usluga od općeg gospodarskog interesa (Službeni list Europske unije, serija L, broj 312/67, od 29. studenog 2005., str. 67-73.), te Presudu Europskog suda od 24. srpnja 2003. u predmetu C-280/00 Altmark Trans GmbH i Regierungsprasidium Magdeburg protiv Nahverkehrsgesellschaft Altmark GmbH 62000J0280 (IES /2003/ str. I-07747).

Osim navedenih odluka i propisa, Agencija je, sukladno članku 6. stavku 4. ZDP-a i članku 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine« – Međunarodni ugovori, broj 14/01, 14/04, 1/05 i 7/05; dalje SSP), prilikom odlučivanja o činjenici je li se Javna ustanova HOC smatra korisnikom državne potpore iz članka 2. stavka 2. ZDP-a, primijenila na odgovarajući način kriterije koji proizlaze iz pravilne primjene pravila o državnim potporama iz članka 70. SSP-a, riječ je o Presudi Europskog suda od 22. ožujka 1977., preuzetoj sa web stranice <http://eur-lex.europa.eu>, celex broj: 61976J0079 i presudi Europskog suda od 16. lipnja 1987., preuzetoj sa web stranice <http://eur-lex.europa.eu>, celex broj: 61985J0118.

3. UTVRĐIVANJE ČINJENICA

Temeljem dostavljenih podataka u postupku je utvrđeno sljedeće:

3.1. Javna ustanova HOC

Uvidom u Sudski registar trgovačkih društava u Republici Hrvatskoj, utvrđeno je da je Javna Ustanova HOC osnovana temeljem Uredbe o osnivanju Javne ustanove HOC.

Člankom 2. Uredbe o osnivanju Javne ustanove HOC, određeno je da je osnivač Javne ustanove HOC Republika Hrvatska, dok, u ime osnivača, osnivačka prava ostvaruje Ministarstvo znanosti, obrazovanja i športa.

Uredbom o osnivanju Javne ustanove HOC određena je njena djelatnost, ustrojstvo, prava i obveze. Sjedište Javne ustanove HOC je u Jasenku, Vrelo, a njena djelatnost je obavljanje športskih djelatnosti športske rekreacije, športske poduke te upravljanje i održavanje športskih građevina. Sredstva za obavljanje djelatnosti Javne ustanove HOC osiguravaju se iz Državnog proračuna RH, a sredstva se mogu stjecati i obavljanjem djelatnosti, naplatom naknada za obavljanje dopuštene djelatnosti drugih pravnih i fizičkih osoba, te potporama, sponzorstvom i darovanjima. Ukoliko u okviru obavljanja djelatnosti bude ostvarena dobit, ta se dobit upotrebljava isključivo za obavljanje i razvoj djelatnosti Javne ustanove HOC. Uredbom je također određeno ustrojstvo Javne ustanove HOC iz kojih proizlazi da istom upravlja Upravno vijeće, te da će Upravno vijeće donijeti Statut Javne ustanove HOC.

Navedene odredbe Uredbe o osnivanju Javne ustanove HOC koje se odnose na djelatnost, upravljanje imovinom i Javnom ustanovom HOC i način stjecanja sredstava potrebnih za obavljanje djelatnosti sastavni su dio Statuta Javne ustanove HOC. Iz Statuta Javne ustanove HOC također proizlazi da se Javna ustanova HOC sastoji od Ureda ravnatelja, Odjela za športsku rekreaciju, Odjela za športsku poduku te Odjela za održavanje i upravljanje športskih građevinama.

Iako je osnovana krajem 2006., Javna ustanova HOC počela je obavljati svoju djelatnost tek u siječnju 2008. kada joj je i otvoren žiro račun.

U Tabeli 1. u nastavku prikazani su prihodi i rashodi Javne ustanove HOC ostvareni u 2008.

Tabela 1. Izvještaj o prihodima i rashodima Javne ustanove HOC za 2008.

|  |  |  |
| --- | --- | --- |
| R. b. | Opis | Iznos (u kunama) |
| 1. | Prihodi za financiranje rashoda za nabavu nefinancijske imovine | 6.364.478 |
| 2. | Prihodi za financiranje rashoda poslovanja | 205.294 |
| 3. | UKUPNI PRIHODI | 6.569.772 |
| 4. | Rashodi za nabavu dugotrajne imovine | 6.364.478 |
| 5. | Nabava zemljišta | 1.475.280 |
| 6. | Nabava projektne dokumentacije | 4.876.318 |
| 7. | Nabava opreme | 12.880 |
| 8. | Rashodi poslovanja | 205.294 |
| 9. | Plaće za zaposlene | 171.307 |
| 10. | Ostali troškovi zaposlenima | 1.628 |
| 11. | Uredski materijal | 969 |
| 12. | Stručna literatura | 600 |
| 13. | Sitni inventar | 380 |
| 14. | Usluge telefona, telefaksa | 1.747 |
| 15. | Najamnine i zakupnine | 24.000 |
| 16. | Ostale intelektualne usluge | 1.164 |
| 17. | Ostale računalne usluge | 1.000 |
| 18. | Ostale nespomenute usluge | 970 |
| 19. | Ostali rashodi poslovanja | 370 |
| 20. | Financijski rashodi | 1.160 |
| 21. | UKUPNI RASHODI | 6.569.772 |
| 22. | Višak/manjak prihoda nad rashodima | 0 |

Izvor: Dokumentacija Ministarstva znanosti, obrazovanja i športa

Obrada: Agencija za zaštitu tržišnog natjecanja

Kao što je vidljivo iz podataka iz Tabele 1, prihodi Javne ustanove HOC u 2008., koji se sastoje od prihoda za financiranje rashoda za nabavu nefinancijske imovine i od prihoda za financiranje rashoda poslovanja, iznosili su ukupno 6.569.772,00 kuna, što odgovara iznosu dobivenom iz Državnog proračuna RH u 2008.

Od iznosa prikazanih u Tabeli 1., prihodi za financiranje redovnih rashoda poslovanja iznosili su 205.294,00 kuna, dok su prihodi za financiranje rashoda za nabavu nefinancijske imovine iznosili 6.364.478,00 kuna, a bili su namijenjeni za: kupnju građevinskog zemljišta, na kojem je predviđena izgradnja sportske dvorane i bazena, od poduzetnika HOC Bjelolasica d.o.o. u vrijednosti 1.475.280,00 kuna; kupnju projektne dokumentacije za izgradnju sportske dvorane i bazena od istog poduzetnika u vrijednosti 4.876.318,00 kuna; te kupnju prijenosnog računala i licence za računalo, uredskog namještaja i mobilnog uređaja u vrijednosti 12.880,00 kuna.

Naime, Javna ustanova HOC je temeljem Ugovora o kupoprodaji nekretnine od 29. listopada 2008. kupila od poduzetnika HOC Bjelolasica d.o.o. zemljište, dok je Ugovorom o kupoprodaji dokumentacije od 3. studenog 2008. od poduzetnika HOC Bjelolasica d.o.o. kupila projektnu dokumentaciju s građevinskom dozvolom za izgradnju športske dvorane sa bazenskim i ostalim sadržajima, za što su joj dodijeljena sredstva iz Državnog proračuna RH kao što je prethodno navedeno.

Iznos rashoda za nabavu dugotrajne nefinancijske imovine u potpunosti odgovara prihodima za predmetnu namjenu, kao i iznos rashoda poslovanja. Rashodi redovnog poslovanja iskorišteni su najvećim dijelom za pokriće troškova plaće jednog zaposlenika, za službena putovanja, zakupnine poslovnog prostora i plaćanja najamnine računovodstvenog programa, telefona, intelektualnih usluga, održavanja računalnog programa i slično.

Budući da ukupni prihodi u punom iznosu odgovaraju ukupnim rashodima, razvidno je da Javna ustanova HOC nije u 2008. ostvarila ni višak ni manjak prihoda nad rashodima, odnosno nije ostvarila profit.

Temeljem podataka iz Državnog proračuna RH za 2009. godinu (»Narodne novine«, broj 149/08, 34/09 i 44/09) razvidno je da su u Razdjelu 080 – Ministarstvo znanosti, obrazovanja i športa, Glavi 08005 – Znanost, obrazovanje i šport, 1254 – Razvoj športa, Aktivnosti A 768050 – Redovna djelatnost Javne ustanove HOC, za Javnu ustanovu HOC u Državnom proračunu RH planirana sredstva za zakupnine i najamnine, plaće zaposlenih, naknade za rad predstavničkih i izvršnih tijela i povjerenstava, intelektualne i osobne usluge i drugo u ukupnom iznosu od 923.676,00 kuna, te su na Aktivnosti K 768051 – Opremanje Javne ustanove HOC planirana sredstva za uredsku opremu i namještaj, licence i komunikacijsku opremu u ukupnom iznosu od 27.000,00 kuna. Za 2010. i 2011. za potrebe Javne ustanove HOC planiraju se iznosi od 1.323.048,00 kuna, odnosno 2.789.126,00 kuna.

Sukladno dostavljenom Prijedlogu financijskog plana Javne ustanove HOC za razdoblje od 2009. do 2011., planirana sredstva odnose se uglavnom na podmirivanje operativnih troškova poslovanja od strane Ministarstva, dok iznosi za izgradnju športske dvorane s bazenskim sadržajima nisu uključeni. Završetak navedenih investicija planira se u drugoj polovici 2011.

S obzirom na djelatnost predviđenu u Uredbi o osnivanju Javne ustanove HOC i Statutu Javne ustanove HOC, način stjecanja imovine i sredstava, te način upotrebe dobiti, ukazuju da se Javna ustanova HOC, koja sredstva za obavljanje svoje djelatnosti dobiva iz Državnog proračuna RH, može smatrati korisnikom državne potpore iz članka 2. stavka 2. ZDP-a, odnosno da njena djelatnost predstavlja gospodarsku djelatnosti, čijim obavljanjem sudjeluje u prometu roba i usluga, a koristi neki od oblika državne potpore.

S obzirom da se Javna ustanova HOC smatra poduzetnikom-korisnikom državne potpore iz članka 2. stavka 2. ZDP-a i dodijeljena i planirana sredstva iz Državnog proračuna RH smatraju se državnom potporom iz članka 3. stavka 1. ZDP-a iz kojeg proizlazi da su državne potpore stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske (dalje: RH) iz članka 1. ZDP-a.

Naime, iz presuda Europskog suda navedenih u točki 2. obrazloženja rješenja proizlazi da za procjenu je li se poduzetnik smatra korisnikom državne potpore bitna činjenica je li isti obavlja gospodarsku djelatnosti, a ne tko je vlasnik ili pravni oblik poduzetnika. Stoga korisnik državne potpore može biti i javna ustanova ukoliko ispunjava uvjete iz članka 2. stavka 2. ZDP-a.

Nakon što je utvrđeno da se Javna ustanova HOC može smatrati poduzetnikom i korisnikom državne potpore iz članka 2. stavka 2. ZDP-a, Ministarstvo koje ostvaruje osnivačka prava nad Javnom ustanovom HOC u ime Republike Hrvatske, pristupilo je izmjenama i dopunama Uredbe o osnivanju Javne ustanove HOC i Statuta Javne ustanove HOC s ciljem da se iz postojeće djelatnosti i načina financiranja otkloni mogućnost da se Javna ustanova HOC smatra poduzetnikom i korisnikom državne potpore.

Iz dostavljenog nacrta Uredbe o izmjenama i dopunama Uredbe o osnivanju Javne ustanove HOC i dostavljenog Statuta o izmjenama Statuta Javne ustanove Hrvatski olimpijski centar proizlazi da je promijenjena djelatnost Javne ustanove HOC na način da ista sada obavlja samo organizaciju izgradnje, upravljanje i održavanje športskih građevina koje su od posebnog interesa za RH. U tom smislu promijenjeni su i nazivi Odjela, pa se Javna ustanova HOC osim Ureda ravnatelja sastoji od Odjela za organizaciju izgradnje i Odjela za tehničko održavanje športskih građevina.

Budući da se navedenim izmjenama mijenja djelatnost Javne ustanove HOC na način da ista samo obavlja organizaciju izgradnje, upravljanje i održavanje športskih građevina koje su od posebnog interesa za RH, navedena djelatnost ne smatra se obavljanjem gospodarske aktivnosti i sudjelovanjem u prometu roba i usluga jer je u konkretnom slučaju riječ samo o organizaciji izgradnje, upravljanju i održavanju športskih građevina u ime Ministarstva, a koje su od posebnog interesa za RH. S obzirom da se Javna ustanova HOC nakon navedenih izmjena ne može smatrati korisnikom državne potpore iz članka 2. stavka 2. ZDP-a, sredstva koja ista dobiva iz Državnog proračuna RH ili koja su planirana u Državnom proračunu RH ne smatraju se državnom potporom iz članka 3. stavka 1. ZDP-a.

3.2. Poduzetnik Hrvatski olimpijski centar Bjelolasica d.o.o.

3.2.1. Osnivanje i djelatnost

Poduzetnik HOC Bjelolasica d.o.o. osnovan je Društvenim ugovorom od 26. svibnja 1997., a upisan je u registru Trgovačkog suda u Karlovcu, s matičnim brojem subjekta upisa 020026037. Sjedište poduzetnika je u Jasenku, Vrelo.

Temeljni kapital poduzetnika iznosi 81.108.500,00 kuna. Većinski vlasnik je RH, koja je imatelj udjela u iznosu od 76,03 posto, dok su preostali imatelji udjela Građevinski fakultet (12,61 posto), INA – Industrija nafte d.d. (7,17 posto), Hrvatska elektroprivreda d.d. (2,53 posto) i Erste & Steiermarkiscke Bank d.d. (1,66 posto).

U poduzetniku je zaposleno oko 200 djelatnika, što uključuje i stalne i sezonske djelatnike.

Sukladno Pravilniku o razvrstavanju poslovnih subjekata prema Nacionalnoj klasifikaciji djelatnosti 2007. – NKD 2007. (»Narodne novine«, broj 80/07 i 45/09), glavnu djelatnost poduzetnika čine »ostale športske djelatnosti«.

Dio poslovanja poduzetnika HOC Bjelolasica d.o.o. odnosi se na komercijalne djelatnosti, kao što su djelatnosti maloprodaje i prijevoza putnika za vlastite potrebe, te turističke i ugostiteljske djelatnosti, koje se obavljaju u Turističkom naselju Bjelolasica u Jasenku, Hotelu Jastreb u Begovu Razdolju i restoranu Sabljaci na istoimenom jezeru pokraj Ogulina.

Poduzetnik HOC Bjelolasica d.o.o. u svojem poslovanju obavlja i djelatnosti koje nisu vezane uz komercijalnu djelatnost, već se odnose na djelatnost od općeg gospodarskog interesa. Predmetne službe od općeg gospodarskog interesa obuhvaćaju športske djelatnosti na skijalištu Bjelolasica i Begovo Razdolje i drugim športskim objektima poduzetnika, usluge pružanja komunalnih djelatnosti grijanja, održavanja vodoopskrbnog sustava, isporuke i distribucije vode te pročišćavanja otpadnih voda na području naselja Vrelo. Obavljanje navedenih djelatnosti poduzetniku HOC Bjelolasica d.o.o. povjereno je Odlukom o obavljanju športsko-komunalnih usluga od 2008. do 2010. kojom su i predviđene državne potpore za obavljanje službe od općeg gospodarskog interesa i koja je odobrena rješenjem Agencije od 17. prosinca 2008., kao što je i navedeno u točki 1. obrazloženja ovog rješenja. Rečena Odluka donesena je sukladno članku 67. stavku 2. i 3. Zakona o športu (»Narodne novine«, broj 71/06 i 150/08).

3.2.2. Poslovanje poduzetnika HOC Bjelolasica d.o.o. u razdoblju od 2004. do 2007.

Iako se Odluka o obavljanju športsko-komunalnih usluga odnosi na razdoblje od 2008. do 2010., priroda poslovanja poduzetnika HOC Bjelolasica d.o.o. u razdoblju od 2004. do 2007. nije se u bitnome razlikovala od njegovog poslovanja kakvo je određeno navedenom Odlukom.

To se u prvom redu odnosi na činjenicu da poduzetnik kroz cijelo promatrano razdoblje, od 2004. do danas obavlja istovremeno komercijalne ugostiteljsko-turističke djelatnosti i športsko-komunalne djelatnosti od općeg gospodarskog interesa, te se u navedenom razdoblju glavnina djelatnosti odnosi zapravo na športske djelatnosti.

U predmetnom razdoblju, istovjetni su i pravni temelji na kojima se zasniva status poduzetnika HOC Bjelolasica d.o.o. kao poduzetnika kojem je povjereno obavljanje službe od općeg gospodarskog interesa, a to su osim Odluke Sabora Republike Hrvatske od 26. ožujka 1993., klasa: 620-03/93-01/02, Zakon o športu (»Narodne novine«, broj 111/97, 13/98 i 24/01) i Zakon o komunalnom gospodarstvu (»Narodne novine«, broj 26/03, 82/04, 110/04 i 178/04).

Dakle, temeljem Odluka Sabora Republike Hrvatske, RH je vlasnik dijela društvene imovine, nekretnina i pripadajućih pokretnina Hrvatskog olimpijskog centra Bjelolasica, kao športskog objekta od značenja za RH, na kojima pravo korištenja i raspolaganja ima poduzetnik. Dakle temeljem predmetne Odluke, RH je postala, između ostalog, vlasnikom skijaških staza i objekata vertikalnog transporta, žičara i skijaških liftova, komunalne infrastrukture i športskih objekata poduzetnika.

Na osnovi Zakona o športu, Vlada Republike Hrvatske donijela je 23. listopada 1997., Odluku klasa: 620-03/97-02/01, urbroj: 5030107-97-7, o davanju na upravljanje i korištenje poduzetniku HOC Bjelolasica d.o.o. nekretnine u Jasenku. Temeljem rečene Odluke Vlade Republike Hrvatske ista je unijela nekretninu u imovinu poduzetnika i time povećala njegov temeljni kapital te postala većinski vlasnik. Predmet i ove Odluke su nekretnine i njima pripadajuće pokretnine koje čine Skijalište Bjelolasica s objektima, komunalna infrastruktura, odnosno vodovod i odvodnja s biopročistačem, te športski objekti.

Naime, odredbama članka 55. Zakona o športu Hrvatski olimpijski centar »Bjelolasica« određen je kao športski objekt od osobitog interesa za RH, koji se osobito ostvaruje kroz ovlast Vlade Republike Hrvatske da zajedno s drugim pravnim osobama, koje drže u vlasništvu nekretnine koje čine ove športske objekte, osnuje trgovačka društva za obavljanje športske djelatnosti, pri čemu RH mora imati više od polovine udjela ili dionica na temelju uloženih nekretnina ili novčanih sredstava. Navedene odredbe članka 55. prvotnog Zakona o športu sadržajno odgovaraju odredbama članka 67. stavaka 2. i 3. Zakona o športu (»Narodne novine«, broj 71/06 i 150/08), temeljem kojih je donesena Odluka o obavljanju športsko-komunalnih usluga na temelju koje su odobrene državne potpore za obavljanje službe od općeg gospodarskog interesa za razdoblje od 2008. do 2010.

Nadalje, glede obavljanja komunalne djelatnosti, člankom 2. stavkom 1. i člankom 3. stavkom 1. podstavcima 1. i 2. Zakona o komunalnom gospodarstvu (»Narodne novine«, broj 26/03, 82/04, 110/04, 178/04 i 38/09) određeno je da se komunalne djelatnosti opskrbe pitkom vodom i odvodnje i pročišćavanja otpadnih voda obavljaju kao javna služba. Navedene odredbe Zakona o komunalnom gospodarstvu predstavljaju pravnu osnovu za dodjelu državnih potpora za obavljanje komunalnih usluga od općeg gospodarskog interesa, koje poduzetnik HOC Bjelolasica d.o.o. obavlja počevši od 2004.

3.2.3. Državne potpore namijenjene obavljanju službe od općeg gospodarskog interesa od 2004. do 2007.

Sukladno podacima iz Godišnjeg obračuna Državnog proračuna Republike Hrvatske za 2004. godinu (»Narodne novine«, broj 83/05) novčana sredstva u iznosu od 8.000.000,00 kuna poduzetniku HOC Bjelolasica d.o.o. dodijeljena su sa Razdjela 080 – Ministarstvo znanosti, obrazovanja i športa, Glava 08005 – Obrazovanje i šport, Aktivnosti A 577032 – Poticanje olimpijskog športa (Bjelolasica), Pozicija 3811 – tekuće donacije u novcu.

Po istoj osnovi temeljem podataka iz Godišnjeg obračuna Državnog proračuna Republike Hrvatske za 2005. godinu (»Narodne novine«, broj 80/06), Godišnjeg obračuna Državnog proračuna Republike Hrvatske za 2006. godinu (»Narodne novine«, broj 70/07) i Godišnjeg obračuna Državnog proračuna Republike Hrvatske za 2007. godinu (»Narodne novine«, broj 118/08), poduzetniku HOC Bjelolasica d.o.o. bila su dodijeljena sredstva u iznosima kako slijedi: 8.000.000,00 kuna u 2005., 9.500.000,00 kuna u 2006. i 2.700.000 kuna u 2007. Na poziciji T 577157 – Udio u vlasništvu Republike Hrvatske u HOC Bjelolasica d.o.o., 5321 – dionice i udjeli u glavnici trgovačkih društava u javnom sektoru, poduzetnik je u 2007. iz Državnog proračuna RH primio i 8.000.000,00 kuna u obliku kapitalnih ulaganja.

Sukladno ranije navedenom, Odluka o obavljanju športsko-komunalnih usluga donesena je 2008., a odnosi se na razdoblje od 2008. do 2010. Međutim, za razdoblje od 2004. do 2007. takva odluka nije postojala, odnosno država nije svojim aktom izričito unaprijed navela poduzetnika HOC Bjelolasica d.o.o. kao nositelja javne usluge za navedene godine, za to razdoblje nisu bili zadani parametri prema kojima bi se na transparentan način financirali troškovi nastali obavljanjem predmetnih javnih usluga, nisu bili utvrđeni načini izbjegavanja dodjeljivanja prekomjerne naknade, niti je, s obzirom da je poduzetnik istovremeno obavljao usluge od općeg interesa i komercijalne usluge, postojala obveza vođenja odvojenog knjigovodstva.

Međutim, unatoč tome što nije postojao konkretni akt davatelja potpore kojim bi se poduzetniku HOC Bjelolasica d.o.o. povjerila odgovornost obavljanja službe od općeg gospodarskog interesa za razdoblje od 2004. do 2007., poslovanje poduzetnika u tome razdoblju ipak se može okarakterizirati kao poslovanje poduzetnika koji, pored svojih komercijalnih usluga, obavlja i uslugu od općeg gospodarskog interesa. Stoga, bi se proračunska sredstva dodijeljena poduzetniku mogla smatrati kompenzacijom za predmetne javne usluge.

Iz točke 3.2.2. obrazloženja ovog rješenja razvidno je da je i u razdoblju od 2004. do 2007. poduzetnik HOC Bjelolasica d.o.o., temeljem Zakona o športu i Zakona o komunalnom gospodarstvu, na sličan način kako je to predviđeno Odlukom o obavljanju športsko-komunalnih usluga, obavljao športske i komunalne djelatnosti od javnog interesa za Republiku Hrvatsku, a koje bez primljenih državnih potpora ne bi bio mogao obavljati.

Da bi se dao što precizniji prikaz prihoda i rashoda proizišlih iz povjerene obveze poduzetnika da, osim svojih redovnih komercijalnih djelatnosti, obavlja i djelatnosti od općeg gospodarskog interesa, Ministarstvo i poduzetnik trebali su prikazati da se dodijeljene potpore odnose na usluge od općeg gospodarskog interesa, odnosno da nije došlo do prevelike kompenzacije istih. U Tabeli 2. prikazane su najznačajnije pozicije računa dobiti i gubitka poduzetnika HOC Bjelolasica d.o.o., s posebno istaknutim prihodima iz Državnog proračuna RH, za razdoblje od 2004. do 2007.

Tabela 2. Račun dobiti i gubitka poduzetnika HOC Bjelolasica d.o.o. za 2004., 2005., 2006. i 2007.

|  |  |  |  |  |  |
| --- | --- | --- | --- | --- | --- |
| R. b. | Opis | Iznos (u kunama) | | | |
| 2004. | 2005. | 2006. | 2007. |
| 1. | Prihodi od vlastite djelatnosti | \*\*\*\*\* | \*\*\*\*\* | \*\*\*\*\* | \*\*\*\*\* |
| 2. | Financijski prihodi | \*\*\*\*\* | \*\*\*\*\* | \*\*\*\*\* | \*\*\*\*\* |
| 3. | Prihodi od rezervacije iz prethodnih razdoblja | \*\*\*\*\* | \*\*\*\*\* | \*\*\*\*\* | \*\*\*\*\* |
| 4. | PRIHODI (1+2+3) | 21.685.589 | 19.538.352 | 20.028.778 | 18.479.592 |
| 5. | Prihodi iz državnog proračuna | 8.000.000 | 8.000.000 | 9.500.000 | 2.700.000 |
| 6. | UKUPNI PRIHODI (4+5) | 29.685.589 | 27.538.352 | 29.528.778 | 21.179.592 |
| 7. | Materijalni troškovi | \*\*\*\*\* | \*\*\*\*\* | \*\*\*\*\* | \*\*\*\*\* |
| 8. | Troškovi usluga | \*\*\*\*\* | \*\*\*\*\* | \*\*\*\*\* | \*\*\*\*\* |
| 9. | Amortizacija | \*\*\*\*\* | \*\*\*\*\* | \*\*\*\*\* | \*\*\*\*\* |
| 10. | Bruto plaće i ostale naknade radnicima | \*\*\*\*\* | \*\*\*\*\* | \*\*\*\*\* | \*\*\*\*\* |
| 11. | Financijski rashodi | \*\*\*\*\* | \*\*\*\*\* | \*\*\*\*\* | \*\*\*\*\* |
| 12. | UKUPNI RASHODI (7+8+9+10) | 29.479.903 | 28.324.800 | 29.293.908 | 28.316.845 |
| 13. | Poslovni rezultat bez proračunskih sredstava (4-12) | -7.794.314 | -8.786.448 | -9.265.130 | -9.837.253 |
| 14. | Poslovni rezultat s proračunskim sredstvima (6-12) | 205.686 | -786.448 | 234.870 | -7.137.253 |

Izvor: Dokumentacija Ministarstva znanosti, obrazovanja i športa

Obrada: Agencija za zaštitu tržišnog natjecanja

Iz Tabele 2. razvidno je da je poduzetnik HOC Bjelolasica d.o.o., zahvaljujući prihodima iz Državnog proračuna RH u 2004. ostvario dobit u iznosu od 205.686 kuna, u 2006. u iznosu od 234.870,00 kuna, dok je u 2005. ostvario gubitak u iznosu od 786.448,00 kuna, a u 2007. gubitak od 7.137.253 kuna. U protivnom, bez državnih subvencija, poduzetnik bi u 2004., 2005., 2006. i 2007. ostvario značajne gubitke.

U 2005. poduzetnik je ostvario gubitak u iznosu od 786.448,00 kuna, unatoč primljenim subvencijama iz Državnog proračuna RH u istom iznosu kao i u 2004., iz razloga što su u ovoj godini financijski prihodi smanjeni za oko 2,2 milijuna kuna u odnosu na prethodnu godinu, dok su ukupni rashodi smanjeni za oko svega 1,2 milijuna kuna.

U 2006. poduzetniku HOC Bjelolasica d.o.o. dodijeljena su sredstva iz Državnog proračuna RH u iznosu većem za 1.500.000,00 kuna u odnosu na prethodne dvije godine iz razloga povećanja troškova investicijskog održavanja Skijališta Bjelolasica zbog provođenja radova antikorozivne zaštite.

Sukladno podacima iz Tabele 2. razvidno je da je ostvareni gubitak u poslovanju poduzetnika HOC Bjelolasica d.o.o. u 2007. rezultat činjenice da su ukupni rashodi premašili ukupne prihode za iznos od 9.837.253 kune, ali je zahvaljujući dodijeljenim sredstvima iz Državnog proračuna RH u iznosu od 2.700.000 kuna gubitak tekuće godine smanjen na 7.137.253 kune.

U navedenoj godini preostali gubitak pokriven je temeljem odluke Skupštine poduzetnika HOC Bjelolasica d.o.o., i to prodajom vlastitog vlasničkog udjela rečenog poduzetnika Republici Hrvatskoj u iznosu od 8.000.000 kuna, čime je ista povećala udio u poduzetniku sa 66,25 posto na 76,02 posto (Tabela 3.).

Tabela 3. Vlasnička struktura poduzetnika HOC Bjelolasica d.o.o. prije i nakon provedene prodaje vlastitog poslovnog udjela poduzetnika Republici Hrvatskoj

|  |  |  |  |  |  |
| --- | --- | --- | --- | --- | --- |
| R.b. | Imatelji udjela | Vlasnička struktura | | | |
| prije kupoprodaje vlastitog udjela | | nakon kupoprodaje vlastitog udjela | |
| Temeljni kapital (u kunama) | Udjel (u %) | Temeljni kapital (u kunama) | Udjel (u %) |
| 1. | Republika Hrvatska | 53.729.200 | 66,24 | 61.659.500 | 76,02 |
| 2. | Građevinski fakultet | 10.228.100 | 12,61 | 10.228.100 | 12,61 |
| 3. | HOC Bjelolasica d.o.o. | 7.930.300 | 9,78 |  | 0,00 |
| 4. | INA – Industrija nafte d.d. | 5.816.700 | 7,17 | 5.816.700 | 7,17 |
| 5. | Hrvatska elektroprivreda d.d. | 2.054.000 | 2,53 | 2.054.000 | 2,53 |
| 6. | Erste & Steiermarkiscke Bank d.d. | 1.350.200 | 1,66 | 1.350.200 | 1,66 |
| 7. | UKUPNO | 81.108.500 | 100,00 | 81.108.500 | 100,00 |

Izvor: Dokumentacija Ministarstva znanosti, obrazovanja i športa

Obrada: Agencija za zaštitu tržišnog natjecanja

Točnije, na osnovi Odluke Skupštine poduzetnika HOC Bjelolasica d.o.o. od 17. rujna 2007. i Zaključka Vlade Republike Hrvatske od 29. studenog 2007., u prosincu 2007. je sklopljen, između prenositelja udjela HOC Bjelolasica d.o.o. i stjecatelja udjela Republike Hrvatske, Ugovor o prodaji i prijenosu vlastitog poslovnog udjela, čija je nominalna vrijednost iznosila 7.930.300,00 kn, a ugovorena tržišna vrijednost procijenjena od strane revizorske tvrtke iznosila je 8.000.000,00 kn.

U godinama u kojima je poduzetnik HOC Bjelolasica d.o.o. ostvario dobit, moglo bi upućivati na činjenicu da je u tim godinama primio prekomjerni iznos naknade za obavljanje javnih usluga. Međutim, uvidom u dostavljenu dokumentaciju, utvrđeno je da u predmetnom slučaju nije riječ o prekomjernoj naknadi troškova za obavljanje službe od općeg gospodarskog interesa, budući da je tom dobiti dijelom pokriven gubitak iz poslovanja iz prethodnih godina, a i u zaprimljenoj dokumentaciji izričito je navedeno da iznos naknade u promatranim godinama nije premašivao iznos koji je bio nužan za pokrivanje troškova poduzetnika nastalih uslijed obveze pružanja usluga, uzimajući i iznos razumne dobiti.

Sukladno navodima iz dostavljene dokumentacije, bez potpore RH kao većinskog vlasnika, poduzetnik HOC Bjelolasica d.o.o. ne bi mogao obavljati svoje redovne djelatnosti i funkciju olimpijskog centra zbog koje je i osnovan.

U Tabeli 4. izdvojeno su prikazani rashodi poduzetnika HOC Bjelolasica d.o.o., koji su povezani sa službom od općeg gospodarskog interesa. Predmetni direktni rashodi su prikazani po organizacijskim jedinicama šport, skijalište i komunalne djelatnosti na koje je prenesen razmjeran dio rashoda Turističkog naselja Bjelolasica i režijskih troškova.

Tabela 4. Rashodi poduzetnika HOC Bjelolasica d.o.o. koji se odnose na usluge od općeg gospodarskog interesa za 2004., 2005., 2006. i 2007.

|  |  |  |  |  |  |
| --- | --- | --- | --- | --- | --- |
| R. b. | Rashodi | Iznos (u kunama) | | | |
| 2004. | 2005. | 2006. | 2007. |
| 1. | Skijalište – redovni godišnji troškovi | \*\*\*\*\* | \*\*\*\*\* | \*\*\*\*\* | \*\*\*\*\* |
| 2. | Skijalište – godišnji troškovi Begovo razdolje | \*\*\*\*\* | \*\*\*\*\* | \*\*\*\*\* | \*\*\*\*\* |
| 3. | Sport – redovni godišnji troškovi | \*\*\*\*\* | \*\*\*\*\* | \*\*\*\*\* | \*\*\*\*\* |
| 4. | Održavanje s komunalnim sustavom | \*\*\*\*\* | \*\*\*\*\* | \*\*\*\*\* | \*\*\*\*\* |
| 5. | Ulaganja – skijalište | \*\*\*\*\* | \*\*\*\*\* | \*\*\*\*\* | \*\*\*\*\* |
| 6. | Ulaganja – sport | \*\*\*\*\* | \*\*\*\*\* | \*\*\*\*\* | \*\*\*\*\* |
| 7. | Ulaganja – održavanje s komunalnim sustavom | \*\*\*\*\* | \*\*\*\*\* | \*\*\*\*\* | \*\*\*\*\* |
| 8. | Ulaganja – informatizacija | \*\*\*\*\* | \*\*\*\*\* | \*\*\*\*\* | \*\*\*\*\* |
| 9. | Dio troškova Turističkog naselja Bjelolasica – razmjerno broju noćenja za sportske grupe | \*\*\*\*\* | \*\*\*\*\* | \*\*\*\*\* | \*\*\*\*\* |
| 10. | Troškovi režijskih službi | \*\*\*\*\* | \*\*\*\*\* | \*\*\*\*\* | \*\*\*\*\* |
| 11. | UKUPNI RASHODI (1+…+10) | 8.042.237 | 8.755.763 | 9.934.489 | 11.095.584 |
| 12. | PRIHODI IZ DRŽAVNOG PRORAČUNA | 8.000.000 | 8.000.000 | 9.500.000 | 10.700.000 |
| 13. | Razlika (12-11) | -42.237 | -755.763 | -434.489 | -395.584 |

Izvor: Dokumentacija Ministarstva znanosti, obrazovanja i športa

Obrada: Agencija za zaštitu tržišnog natjecanja

Zbog ovisnosti o prirodnom snijegu i neizgrađenosti športskih objekata za pripreme sportaša, poduzetnik je, ne uključujući prihode iz Državnog proračuna RH, u predmetnom razdoblju u svom redovnom poslovanju ostvarivao značajan manjak prihoda u odnosu na rashode.

Od ukupnih godišnjih troškova organizacijskih jedinica Skijalište Bjelolasica, Skijalište Begovo razdolje i Sport u promatranom razdoblju, najveći dio odnosio se na bruto plaće zaposlenih radnika, uglavnom zbog specifičnih djelatnosti servisa i održavanja skijališta, sportskih objekata i infrastrukture, koje je potrebno redovito obavljati tijekom cijele godine.

Sljedeće značajne troškove navedenih organizacijskih jedinica zauzimaju troškovi amortizacije, premija osiguranja, potrošnog materijala, investicijskog i tekućeg održavanja skijaških i sportskih objekata i opreme i energenata.

Organizacijska jedinica Održavanje s komunalnim sustavom po strukturi troškova ne razlikuje se bitno od opisanih organizacijskih jedinica, a funkcija joj je održavanje kompletnog komunalnog sustava, od izvorišta do sustava za pročišćavanje otpadnih voda, te briga o kompletnom energetskom sustavu i održavanju objekata i opreme.

Iznosi troškova ulaganja u skijalište, šport i održavanje s komunalnim sustavom obuhvaćaju izgradnju dijelova športskih objekata, nabavku opreme, strojeva i uređaja za sport i skijalište, ulaganje u komunalni sustav te sustav održavanja objekata.

Za izračun učešća troškova obavljanja športskih djelatnosti, kao djelatnosti od općeg gospodarskog interesa, u ukupnim troškovima Turističkog naselja Bjelolasica, primijenjena je metodologija sukladno kojoj je dio ukupnih godišnjih troškova naselja, koji se odnosi na sportske djelatnosti, izračunat razmjerno broju noćenja športskih grupa.

Troškove režijskih službi, koji se odnose na službu od općeg gospodarskog interesa, sačinjava razmjerni dio ukupnih režijskih troškova, a isti obuhvaćaju troškove nabave robe i prodaje usluga, financijsko-računovodstvene, informatičke, pravne i kadrovske troškove, troškove zaštite na radu i od požara, marketinga, ureda direktora i druge.

Sukladno prikazu iz Tabele 4., u 2007. je u sportsku infrastrukturu uloženo 2.586.619 kuna, od čega se dio odnosio na redovne investicije (ulaganja u vanjsku rasvjetu na sportskim objektima i slično), a dio na investicije u tijeku kao početne troškove izgradnje sportske dvorane i bazena (izrada projektne dokumentacije i ostale usluge).

Slijedom svega navedenog, razvidno je da za razdoblje od 2004. do 2007. nije postojao službeni akt davatelja, kojim bi se unaprijed poduzetniku HOC Bjelolasica d.o.o. povjerilo obavljanje službe od općeg gospodarskog interesa i kojim bi bili zadovoljeni i drugi uvjeti iz Odluke o potpori za javne usluge, no unatoč tome, moguće je zaključiti da sredstva dodijeljena poduzetniku HOC Bjelolasica d.o.o. iz Državnog proračuna RH u razdoblju od 2004. do 2007., u ukupnom iznosu od 36.200.000 kuna, predstavljaju državnu potporu za obavljanje službe od općeg gospodarskog interesa koja je sukladna sa ZDP-om.

Kao što je vidljivo iz Tabele 4., rashodi poduzetnika povezani s obavljanjem usluga od općeg gospodarskog interesa u razdoblju od 2004. do 2007. veći su od prihoda dobivenih iz Državnog proračuna RH za predmetnu namjenu, iz čega proizlazi da dodijeljena naknada ne prelazi iznos koji je nužno potreban za pokrivanje troškova poduzetnika nastalih uslijed pružanja javnih usluga.

4. ODLUKA VIJEĆA

Vijeće je razmatralo sukladnost dodijeljenih subvencija Javnoj ustanovi HOC za 2008. opisane u točki 3.1. obrazloženja ovog rješenja, te subvencija dodijeljenih poduzetniku HOC Bjelolasica d.o.o. opisanih u točki 3.2.2. i 3.2.3. obrazloženja ovog rješenja, na osnovu cjelokupne dostavljene dokumentacije.

4.1. U odnosu na sredstva dodijeljena Javnoj ustanovi HOC, Vijeće je prilikom ocjene istih u obzir uzelo navode Javne ustanove HOC i Ministarstva iz kojih proizlazi da se sredstva Javnoj ustanovi HOC ne mogu smatrati državnom potporom iz članka 3. stavka 1. ZDP-a, jer se Javna ustanova HOC s obzirom na svoje poslovanje ne može smatrati korisnikom državne potpore iz članka 2. stavka 2. ZDP-a, iako je iz odredbi Statuta Javne ustanove HOC i Uredbe o osnivanju Javne ustanove HOC prvotno proizlazilo da se ista, s obzirom na karakter svoje djelatnosti smatra korisnikom državne potpore iz članka 2. stavka 2. ZDP-a.

Međutim, s obzirom da su Ministarstvo i Javna ustanova HOC u međuvremenu pristupili izmjeni navedenog Statuta i Uredbe, iz čijih izmjena i dopuna proizlazi da je ista promijenila svoju djelatnost, kako je to opisano u točki 3.1. obrazloženja ovog rješenja te da se tako izvršenim izmjenama ista više ne smatra korisnikom državne potpore u smislu članka 2. stavka 2. ZDP-a. Osim što je primijenila svoju djelatnost, Vijeće je utvrdilo, kao bitan uvjet da se Javna ustanova HOC ne bi smatrala korisnikom državne potpore, da sva imovina, pokretna i nepokretna mora biti u vlasništvu RH. Stoga se i sredstva koja se temeljem Statuta Javne ustanove HOC i Uredbe o osnivanju javne ustanove HOC i njihovim izmjenama dodjeljuju Javnoj ustanovi HOD iz Državnog proračuna RH ne smatraju državnom potporom te je odlučeno kao u točki I. izreke ovog rješenja.

4.2. U odnosu na sredstva dodijeljena poduzetniku HOC Bjelolasica d.o.o., Vijeće je prvenstveno trebalo utvrditi predstavlja li naknada dodijeljena poduzetniku HOC Bjelolasica d.o.o. u razdoblju od 2004. do 2007. u obliku subvencije u iznosu od 28.200.000,00 kuna i kapitalnih ulaganja u iznosu od 8.000.000,00 kuna detaljno opisana u točki 3.2.3. obrazloženja ovog rješenja, koja se odnosi na pokriće troškova poslovanja državnu potporu, te je razmotrilo jesu li ispunjeni svi uvjeti iz članka 3. stavka 1. ZDP-a, odnosno je li riječ o transferu državnih sredstva, predstavljaju li sredstva potporu koja korisniku potpore donose ekonomsku prednost koju isti ne bi ostvario kroz svoje redovno i normalno poslovanje; dodjeljuju li se predložena sredstva korisniku na selektivnoj osnovi; postoji li dodjelom predloženih sredstva mogućnost narušavanja tržišnog natjecanja, davanjem prednosti na tržištu korisniku državne potpore osobito u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz SSP-a.

U konkretnom slučaju Vijeće je utvrdilo kako naknada u ukupnom iznosu od 36.200.000,00 kuna, u obliku subvencije i kapitalnih ulaganja poduzetniku HOC Bjelolasica d.o.o. predstavlja nezakonitu državnu potporu iz razloga što su ispunjeni svi uvjeti iz članka 3. stavka 1. ZDP-a, te iz razloga što su sredstva dodijeljena bez odobrenja Agencije.

Naime, člankom 14. ZDP-a propisano je kako se sve državne potpore dodijeljene bez odobrenja Agencije smatraju nezakonitima, odnosno da Agencija u iznimnim i posebno opravdanim slučajevima može donijeti naknadno odobrenje ako utvrdi da je predmetna državna potpora sukladna propisima o državnim potporama.

Stoga je, u svrhu mogućeg davanja naknadnog odobrenja, Vijeće trebalo utvrditi jesu li u konkretnom slučaju prilikom dodjele sredstava iz Državnog proračuna RH poduzetniku poštovani uvjeti koje je potrebno ispuniti da bi se dodijeljene subvencije i kapitalna ulaganja koje predstavljaju državnu potporu mogle smatrati naknadnom za obavljanje službe od općeg gospodarskog interesa. Ukoliko su ispunjeni svi kriteriji, takve potpore je moguće ocijeniti sukladnim članku 4. stavku 3. točki e) ZDP-a, odnosno u tom slučaju riječ je o državnim potporama dodijeljenim pravnim i fizičkim osobama kojima je na temelju posebnog propisa povjereno obavljanje službe od općeg gospodarskog interesa ili utvrđeno isključivo pravo obavljanje određene djelatnosti, a bez kojih bi državnih potpora bili onemogućeni u obavljanju i provedbi povjerenih im zadaća, uz uvjet da državne potpore predstavljaju isključivo naknadu za obavljanje i provedbu tih zadaća.

S obzirom da je poduzetnik HOC Bjelolasica d.o.o. u razdoblju od 2004. do 2007. dobio državnih potpora u obliku subvencije u iznosu od 28.200.000,00 kuna i kapitalnih ulaganja u iznosu od 8.000.000,00 kuna, Vijeće je trebalo utvrditi odnosi li se ukupni iznos od 36.200.000,00 kuna na državne potpore namijenjene obavljanju službe od općeg gospodarskog interesa.

S obzirom na kapitalna ulaganja u iznosu od 8.000.000,00 kuna Vijeće je uzelo u obzir odredbe točke 11. Priopćenja Komisije državama članicama o primjeni članaka 92 i 93 (sada 87 i 88) Ugovora o EZ-u i članka 5. Direktive Komisije broj 80/723/EEZ na javne poduzetnike koji se bave proizvodnjom (31993Y1113(01), SL C 307, 13. 11. 1993.; dalje: Priopćenje Komisije), koje je sadržano Odluci o objavljivanju pravila o potporama u obliku financijskih transfera javnim poduzetnicima (»Narodne novine«, broj 58/08; dalje: Odluka o transferima javnim poduzetnicima), gdje je određeno da, kako bi se osiguralo poštivanje načela neutralnosti u postupanju prema javnim i privatnim poduzetnicima, a u skladu s »načelom ulagatelja u tržišnom gospodarstvu«, smatra se da određena državna mjera sadrži elemente državne potpore ukoliko postoji razlika između uvjeta pod kojima je država svoja sredstva stavila na raspolaganje javnome poduzetniku, u usporedbi s uvjetima koje bi privatni ulagatelj smatrao prihvatljivima za osiguravanje sredstava nekom sličnom, odnosno usporedivom privatnom poduzetniku, koji posluje u normalnim uvjetima tržišnoga gospodarstva.

Drugim riječima, ukoliko bi bilo kakva javna sredstva bila osigurana za poduzetnika u državnom vlasništvu pod uvjetima koji su povoljniji, odnosno jeftiniji nego što bi ih osigurao privatni vlasnik privatnom poduzetniku, koji se nalazi u usporedivom financijskom i konkurentnom položaju, tada se smatra, sukladno pravilima o državnim potporama, da javni poduzetnik prima pogodnosti koje privatnim poduzetnicima njihovi vlasnici ne mogu osigurati.

Kako je opisano u točki 43. Priopćenja Komisije, koja se odnosi na očekivani prinos od ulaganja, država bi, kako bi se isključila mogućnost postojanja potpore, kao i bilo koji drugi ulagatelj u tržišnome gospodarstvu trebala očekivati uobičajen prinos od ulaganja u temeljni kapital poduzetnika u javnom vlasništvu, kakav ostvaruju i slični privatni poduzetnici od svojih kapitalnih ulaganja putem dividendi ili porasta vrijednosti kapitala.

Ukoliko takav prinos u konkretnom slučaju država ne bi očekivala u srednjoročnom razdoblju, niti bi postojala vjerojatnost da se isti može očekivati u duljem vremenskom razdoblju, te ukoliko ne bi bile poduzete nikakve mjere kako bi se situacija popravila, moglo bi se pretpostaviti da je takvom poduzetniku neizravno pružena potpora.

Nedvojbeno je da bi, suočen s neprimjerenom stopom prinosa, privatni poduzetnik u normalnim uvjetima poduzeo mjere za ispravljanje takve situacije ili bi ga na to obvezivali njegovi dioničari, a to bi u normalnim okolnostima podrazumijevalo pripremu detaljnoga plana za povećanje ukupne profitabilnosti.

U slučaju ukoliko javni poduzetnik ne bi ostvarivao odgovarajuću stopu prinosa, u tim bi se okolnostima zapravo smatralo da javni poduzetnik dobiva svoj kapital jeftinije od njegove tržišne cijene, pa bi takav kapital sadržavao elemente državnih potpora.

Sukladno dostavljenim podacima, razvidno je da RH nije izvršila predmetno ulaganje u poduzetnika HOC Bjelolasica d.o.o. s ciljem stjecanja dobiti, odnosno nije poštivala opisano »načelo ulagatelja u tržišnom gospodarstvu«, iz čega, temeljem opisanih pravila sadržanih u Odluci o transferima javnim poduzetnicima, proizlazi da je u ovom slučaju nedvojbeno riječ o državnoj potpori.

Slijedom svega navedenog, a sukladno Odluci o transferima javnim poduzetnicima, jedini uvjet pod kojim se takva potpora može odobriti jest ukoliko ona udovoljava nekom od izuzeća za odobrenje sadržanih u članku 4. stavcima 2. i 3. ZDP-a.

Ugovor o prodaji i prijenosu poslovnog udjela RH sklopljen je s ciljem stjecanja udjela u poduzetniku u iznosu većem od 75 posto, kako bi država stekla pretežno pravo vlasništva, odnosno mogućnost potpunog odlučivanja u smislu obveze obavljanja djelatnosti od općeg gospodarskog interesa. Bez predmetnih kapitalnih ulaganja, nastavak poslovanja poduzetnika HOC Bjelolasica d.o.o. bio bi onemogućen, a time bi bilo onemogućeno i nesmetano pružanje športsko-komunalnih usluga od općeg gospodarskog interesa koje su mu povjerene.

S obzirom na navedena obrazloženja za provedenu kupnju vlastitih dionica poduzetnika HOC Bjelolasica d.o.o., te s obzirom da je iznos uloga od 8.000.000,00 kuna jednak njegovoj tržišnoj vrijednosti procijenjenoj od strane neovisnog revizora, te s obzirom da je rečeni iznos iskorišten za pokriće gubitaka u tekućoj godini nastalih temeljem obavljanja službe od općeg gospodarskog interesa, razvidno je da se takva potpora može odobriti isključivo temeljem odredbi članka 4. stavka 3. točke e. ZDP-a, prema kojoj se sukladnima ZDP-u smatraju potpore pravnim i fizičkim osobama kojima je na temelju posebnih propisa povjereno obavljanje službe od općega gospodarskog interesa ili utvrđeno isključivo pravo obavljanja određene djelatnosti, a bez kojih bi državnih potpora bili onemogućeni u obavljanju i provedbi povjerenih im zadaća, uz uvjet da državne potpore predstavljaju isključivo naknadu za obavljanje i provedbu tih zadaća.

Štoviše, ukoliko se uzme u obzir, sukladno prikazu iz Tabele 4., da su u promatranoj 2007. godini ukupni troškovi poduzetnika HOC Bjelolasica d.o.o., povezani s obavljanjem službe od općeg gospodarskog interesa veći od ostvarenog ukupnog prihoda poduzetnika uključujući i sredstva iz Državnog proračuna Republike Hrvatske ostvarenih putem subvencija i ulaganja u temeljni kapital, evidentno je da je riječ o dopuštenoj državnoj potpori koja ne prelazi iznos nužno potreban poduzetniku za obavljanje posebne zadaće obavljanja javne službe koju mu je država povjerila, stoga je Vijeće utvrdilo da bi se državne potpore dodijeljene poduzetniku u obliku subvencije i kapitalnih ulaganja mogle smatrati potporama za obavljanje službe od općeg gospodarskog interesa.

Nakon što je Vijeće utvrdilo da bi se subvencije i kapitalna ulaganja mogla odnositi na pokriće troškova obavljanja službe od općeg gospodarskog interesa, trebalo je utvrditi jesu li navedena sredstva i iskorištena za tu namjenu.

Prilikom donošenja odluke Vijeće je uzelo u obzir rješenje od 17. prosinca 2008., klasa: UP/I 430-01/2008-05/16, urbroj: 580-03-08-91-09, u kojem je poduzetniku HOC Bjelolasica d.o.o. odobrena državna potpora u obliku subvencije za obavljanje službe od općeg gospodarskog interesa određene Odlukom o obavljanju športsko-komunalnih usluga od 2008. do 2010. Vijeće je prilikom donošenja odluke, također uzelo u obzir odredbe sadržane u Okviru Zajednice kojim su razrađeni kriteriji potrebni za ocjenu sukladnosti državne potpore za usluge od općeg gospodarskog interesa, koja čini sastani dio Odluke o potpori za javne usluge i čijom primjenom su odobrene i državne potpore prethodno navedenim rješenjem od 17. prosinca 2008.

Temeljem točke 9. Okvira Zajednice, proizlazi da države imaju visok stupanj slobode prilikom određivanja koje će usluge svrstati među usluge od općeg gospodarskog interesa. Sukladno Poglavlju 2.3. Okvira Zajednice, potrebno je utvrditi obvezu obavljanja javne usluge i metodu izračuna naknade/kompenzacije, a posebno se to odnosi na sljedeće:

a) narav javne usluge i trajanje obveze pružanja javne usluge;

b) dotične poduzetnike i područja;

c) narav bilo kakvog isključivog posebnog prava dodijeljenog poduzetniku;

d) parametri za obračun, nadzor i kontrolu naknada; te

e) dogovore u svezi s izbjegavanjem ili povratom prekomjerne naknade

Vijeće je u provedenom postupku utvrdilo da u konkretnom slučaju nisu u potpunosti ispunjeni svi navedeni uvjeti što se poglavito odnosi na uvjet da država, odnosno u konkretnom slučaju Republika Hrvatska u promatranom razdoblju dodjele državnih sredstava od 2004. do 2007. nije svojim aktom izričito navela da poduzetnik HOC Bjelolasica d.o.o. obavlja službu od općeg gospodarskog interesa, te nisu unaprijed zadani parametri prema kojima bi se na transparentan način financirali troškovi nastali obavljanjem jasno određene javne usluge.

Međutim, bez obzira na navedeno, Vijeće smatra da su se sredstva koja je poduzetnik primio u razdoblju od 2004. do 2007., a koja ukupno iznose 36.200.000,00 kuna dodjeljivala za pokrivanje troškova obavljanja onih aktivnosti koje predstavljaju službu od općeg gospodarskog interesa na isti način kao i sredstva koja će se poduzetniku dodjeljivati temeljem Odluke o obavljanju športsko-komunalnih usluga koja je odobrena rješenjem Agencije od 17. prosinca 2008., kao što je to i opisano u točki 3.2.2. i 3.2.3. obrazloženja ovog rješenja. Slijedom navedenog, Vijeće je odlučilo, temeljem članka 14. stavka 2. ZDP-a, naknadno odobriti državne potpore u obliku subvencije dodijeljene poduzetniku HOC Bjelolasica d.o.o. jer iste predstavljaju državne potpore iz članka 4. stavka 3. točke e) ZDP-a, te je odlučeno kao u točki II. izreke ovog rješenja.

Sukladno odredbi članka 18. ZDP-a, rješenja Agencije iz članka 13. stavka 4. i članka 14. stavka 2. ZDP-a objavljuju se u »Narodnim novinama«, te je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/09-00/01

Urbroj: 580-03-2009-31-17

Zagreb, 30. lipnja 2009.

Predsjednica Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 135/2009-3291